## Pravilnik o posebnim uvjetima za uvoz guar gume podrijetlom ili isporučene iz Indije zbog rizika od kontaminiranosti pentaklorfenolom i dioksinima

### NN 86/2011 (25.7.2011.), Pravilnik o posebnim uvjetima za uvoz guar gume podrijetlom ili isporučene iz Indije zbog rizika od kontaminiranosti pentaklorfenolom i dioksinima

MINISTARSTVO POLJOPRIVREDE, RIBARSTVA I RURALNOG RAZVOJA

1818

Na temelju članka 84. stavka 5. Zakona o hrani (»Narodne novine« br. 46/07, 55/11), ministar poljoprivrede, ribarstva i ruralnog razvoja donosi

PRAVILNIK

O POSEBNIM UVJETIMA ZA UVOZ GUAR GUME PODRIJETLOM ILI ISPORUČENE IZ INDIJE ZBOG RIZIKA OD KONTAMINIRANOSTI PENTAKLORFENOLOM I DIOKSINIMA[[1]](#footnote-29081-1)

I. OPĆE ODREDBE

Predmet Pravilnika

Članak 1.

Ovim se Pravilnikom propisuju posebni uvjeti za uvoz u Republiku Hrvatsku guar gume podrijetlom ili isporučene iz Indije zbog rizika od kontaminiranosti pentaklorfenolom i dioksinima.

Članak 2.

Odredbe ovoga Pravilnika primjenjuju se pri uvozu u Republiku Hrvatsku sljedeće hrane i hrane za životinje:

– guar gume namijenjene prehrani ljudi ili životinja, tarifne oznake 1302 32 90 podrijetlom ili isporučene iz Indije;

– hrane i hrane za životinje koja sadrži najmanje 10% guar gume podrijetlom ili isporučene iz Indije.

II. POSEBNE ODREDBE

Certifikat

Članak 3.

(1) Svaku pošiljku hrane ili hrane za životinje iz članka 2. ovoga Pravilnika koja se uvozi u Republiku Hrvatsku mora pratiti:

– Zdravstveni certifikat iz Dodatka koji je tiskan uz ovaj Pravilnik i njegov je sastavni dio, a kojim se potvrđuje da hrana ili hrana za životinje ne sadrži više od 0,01 mg/kg pentaklorfenola (PCP-a);

– Analitičko izvješće, izdano od laboratorija akreditiranog prema normi EN ISO/IEC 17025 za laboratorijsko ispitivanje PCP-a u hrani i hrani za životinje, koje mora sadržavati podatke o uzorkovanju i rezultate laboratorijskog ispitivanja na prisutnost PCP-a, mjernu nesigurnost analitičkog rezultata, kao i granicu detekcije (eng. »limit of detection – LOD«) i granicu kvantifikacije (eng. »limit of quantification – LOQ«) analitičke metode.

(2) Zdravstveni certifikat kojega prati Analitičko izvješće iz stavka 1. ovoga članka mora biti potpisan od ovlaštenog predstavnika Ministarstva trgovine i industrije iz Indije (eng. Ministry of Commerce and Industry of India), a certifikat ne smije biti stariji od četiri mjeseca od dana njegova izdavanja.

(3) Laboratorijsko ispitivanje iz stavka 1. ovoga članka mora biti provedeno na uzorku koji je uzet iz pošiljke od strane nadležnog tijela Indije u skladu s odredbama Pravilnika o metodama uzorkovanja za provedbu službene kontrole ostataka pesticida u i na proizvodima biljnog i životinjskog podrijetla (»Narodne novine« br. 77/08)[[2]](#footnote-29081-2). Ekstrakcija prije laboratorijskog ispitivanja se provodi sa kiselim otapalom. Laboratorijsko ispitivanje se provodi u skladu s izmijenjenom verzijom metode QuEChERS, kako je navedeno na web-stranici referentnih laboratorija Europske unije za rezidue pesticida ili u skladu s jednako pouzdanom metodom[[3]](#footnote-29081-3).

Označavanje

Članak 4.

Svaka pošiljka hrane ili hrane za životinje iz članka 2. ovoga Pravilnika mora biti označena oznakom koja odgovara oznaci na Zdravstvenom certifikatu, na Analitičkom izvješću koji sadrži podatke o uzorkovanju i rezultate laboratorijskog ispitivanja i na bilo kojem trgovačkom dokumentu koji prati pošiljku. Svaka pojedina vreća ili drugi oblik pakovina iz pošiljke mora biti obilježena tom oznakom.

Prethodna obavijest o pošiljci

Članak 5.

Subjekt u poslovanju s hranom i hranom za životinje ili njihov predstavnik mora dostaviti prethodnu obavijest o predviđenom datumu i vremenu fizičkog dolaska pošiljke hrane ili hrane za životinje iz članka 2. ovoga Pravilnika na kontrolna mjesta iz članka 6. stavka 4. ovoga Pravilnika.

Službene kontrole

Članak 6.

(1) Osoba ovlaštena za provođenje službene kontrole provodi dokumentacijski, identifikacijski i fizički pregled pošiljke, uključujući i uzorkovanje za laboratorijsko ispitivanje pošiljke hrane ili hrane za životinje iz članka 2. ovoga Pravilnika.

(2) Identifikacijski i fizički pregled pošiljke uključujući uzorkovanje i laboratorijsko ispitivanje na prisutnost PCP-a mora se provesti na najmanje 5% pošiljaka.

(3) Pošiljke koje čekaju rezultate laboratorijskog ispitivanja mogu biti pod službenom kontrolom najviše 15 radnih dana.

(4) Popis kontrolnih mjesta nalazi se u Dodatku 2. Pravilnika o povećanom broju službenih kontrola hrane i hrane za životinje neživotinjskog podrijetla koja predstavlja poznatu ili prijeteću opasnost pri uvozu (»Narodne novine« br. 119/10, 63/11)[[4]](#footnote-29081-4).

(5) Popis kontrolnih mjesta objavljuje se na web-stranicama Ministarstva poljoprivrede, ribarstva i ruralnog razvoja i Ministarstva zdravstva i socijalne skrbi.

(6) Osobe ovlaštene za provođenje službenih kontrola provode i nasumične fizičke preglede pošiljaka, uključujući i uzorkovanje za laboratorijsko ispitivanje kako bi provjerili prisutnost PCP-a u guar gumi poslanoj iz ostalih zemalja, osim Indije.

Dijeljenje pošiljaka

Članak 7.

(1) Pošiljka ne smije biti dijeljena sve dok osoba ovlaštena za provođenje službene kontrole ne završi sve službene kontrole iz članka 6. ovoga Pravilnika.

(2) U slučaju kasnijeg dijeljenja pošiljke, preslika Zdravstvenog certifikata iz članka 3. stavka 1. ovoga Pravilnika mora biti ovjerena potpisom i pečatom od strane osobe ovlaštene za provođenje službene kontrole, te mora pratiti svaki dio pošiljke sve do puštanja istih u slobodni promet.

Troškovi službene kontrole pri uvozu

Članak 8.

Subjekt u poslovanju s hranom i hranom za životinje obvezan je podmiriti troškove službene kontrole pri uvozu, uključujući uzorkovanje, ispitivanja, skladištenje i sve poduzete mjere u slučaju nesukladnih pošiljaka.

Puštanje u slobodni promet

Članak 9.

U svrhu puštanja pošiljke u slobodni promet, subjekt u poslovanju s hranom ili hranom za životinje ili njegov predstavnik mora carinskim službama predočiti dokaz da su završene sve službene kontrole iz članka 6. ovoga Pravilnika te da su dobiveni zadovoljavajući rezultati fizičkih pregleda, ako su takvi pregledi bili zahtijevani.

Neudovoljavanje

Članak 10.

(1) U slučaju da se službenom kontrolom utvrdi da hrana ili hrana za životinje sadrži više od 0,01 mg/kg PCP-a, uzimajući u obzir proširenu mjernu nesigurnost, takva hrana ili hrana za životinje ne smije ući u lanac hrane ili hrane za životinje.

(2) Nesukladni proizvodi moraju se neškodljivo zbrinuti, a osoba ovlaštena za provođenje službene kontrole mora postupiti sukladno odredbama članka 74. Zakona o hrani i članka 19. Pravilnika o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine« br. 99/07 i 74/08)[[5]](#footnote-29081-5).

Izvješće

Članak 11.

(1) U slučaju da se laboratorijskim ispitivanjem utvrdi da pošiljka sadrži više od 0,01 mg/kg PCP-a, potrebno je o tome obavijestiti nadležno tijelo u skladu s Pravilnikom o sustavu brzog uzbunjivanja za hranu i hranu za životinje (»Narodne novine« br. 134/09).

(2) Ministarstvo poljoprivrede, ribarstva i ruralnog razvoja mora obavijestiti Europsku komisiju kroz sustav brzog uzbunjivanja za hranu i hranu za životinje (RASFF) o svim pošiljkama za koje je otkriveno da sadrže PCP iznad 0,01 mg/kg uzimajući u obzir proširenu mjernu nesigurnost.

(3) Ministarstvo poljoprivrede, ribarstva i ruralnog razvoja podnosi Europskoj komisiji svaka tri mjeseca Izvješće o svim rezultatima službenih kontrola iz članka 6. ovoga Pravilnika. Izvješće se podnosi u mjesecu koji slijedi nakon svakog kvartala.

III. PRIJELAZNE I ZAVRŠNE ODREDBE

Članak 12.

Ovaj Pravilnik stupa na snagu 1. siječnja 2012. godine, osim odredbi članka 11. stavka 3. ovoga Pravilnika koje stupaju na snagu danom pristupanja Republike Hrvatske Europskoj uniji.

Klasa: 011-02/11-01/8

Urbroj: 525-13-2-0705/11-23

Zagreb, 12. srpnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

DODATAK

Zdravstveni certifikat za uvoz guar gume podrijetlom ili isporučene iz Indije u Republiku Hrvatsku

Zdravstveni certifikat za uvoz guar gume podrijetlom ili isporučene iz Indije u Republiku Hrvatsku/
Health certificate for the importation into the Republic of Croatia of guar gum originating in or consigned from India

...............................................................................................................([[6]](#footnote-29081-6)\*)

Oznaka pošiljke/Consignment Code:.........................Broj certifikata/Certificate Number:.......

U skladu s odredbama Pravilnika o posebnim uvjetima za uvoz guar gume podrijetlom ili isporučene iz Indije zbog rizika od kontaminiranosti pentaklorfenolom i dioksinima /According to the provisions of the Ordinance on imposing special conditions on the importation of the guar gum originating in or consigned from India due to contamination risks by pentachlorphenol and dioxins

........................................................................................(nadležno tijelo iz članka 3. stavka 2./Competent authority referred to in Article 3(2)

POTVRĐUJE da je/CERTIFIES that the.................................................

........................................................................... (navesti hranu i hranu za životinje iz članka 2./food and feed referred to in Article 2)

ove pošiljke sastavljena od/of this consignment composed of:....................................................................................................................... (opis pošiljke, hrane i hrane za životinje, broj i vrsta pakovina, bruto ili neto masa/description of consignment, food, feed, number and type of packages, gross or net weight)

utovarena u/embarked at ...................................................................... mjesto utovara/embarkation place)

od strane/by ............................................. (naziv prijevoznika/identification of transporter)

upućena u/going to ............................................... (odredišno mjesto i država/place and country of destination)

koja dolazi iz objekta/which comes from the establishment ................... (naziv i adresa objekta/name and address of establishment),

a koja je proizvedena, sortirana, obrađena, prerađena, pakirana i prevezena u skladu sa dobrom higijenskom praksom/have been produced, sorted, processed, packaged and transported in line with good hygiene practices.

Iz ove su pošiljke uzeti uzorci u skladu s odredbama Pravilnika o metodama uzorkovanja za provedbu službene kontrole ostataka pesticida u i na proizvodima biljnog i životinjskog podrijetla (»Narodne novine« br. 77/08) dana/From this consignment, samples were taken in accordance with the Ordinance on methods of sampling for the official control of pesticides residues in and on products of plant and animal origin (Official Gazzette No. 77/08) on....................(datum/date), te su podvrgnuti laboratorijskom ispitivanju dana/subjected to laboratory analysis on.....................(datum/date) u/in the................................................(naziv laboratorija/name of laboratory),

kako bi se utvrdila količina pentaklorfenola (PCP-a)/to determine the level of pentachlorophenol (PCP).

U prilogu se nalaze detaljni podaci o uzorkovanju, metodama laboratorijskog ispitivanja i svi rezultati./The details of sampling, methods of analysis used and all results are attached.

Ovaj je certifikat valjan do/This certificate is valid until .....................

Sastavljeno u/Done at: ............................ dana/on .................................

Pečat i potpis ovlaštenoga predstavnika nadležnoga tijela iz članka 3. stavka 2./

Stamp and signature of authorised representative of competent authority referred to in Article 3(2)

[[1](#footnote-29081-1-backlink)]Pravilnikom se preuzimaju odredbe Uredbe Komisije (EU) br. 258/2010 od 25. ožujka 2010. godine kojima se uređuje uvoz guar guma iz Indije zbog rizika od kontaminiranosti pentaklorfenolom i dioksinima te ukida Odluka Komisije 2008/352/EZ

[[2](#footnote-29081-2-backlink)]Pravilnikom su preuzete odredbe Direktive 2002/63/EZ od 11. srpnja 2002. godine o utvrđivanju metoda Zajednice za uzimanje uzoraka za službenu kontrolu ostataka pesticida u i na proizvodima biljnog i životinjskog podrijetla i o ukidanju Direktive 79/700/EEZ

[[3](#footnote-29081-3-backlink)]http://www.crl-pesticides.eu/library/docs/srm/QuechersForGuarGum.pdf

[[4](#footnote-29081-4-backlink)]Pravilnikom su preuzete odredbe Uredbe Komisije (EZ) br. 669/2009 od 24. srpnja 2009. godine i odredbe Uredbe Komisije (EU) br. 212/2010 od 12. ožujka 2010. godine kojima se propisuju pravila provedbe povećanog broja službenih kontrola određene hrane i hrane za životinje neživotinjskog podrijetla pri uvozu u okviru Uredbe (EZ) br. 882/2004

[[5](#footnote-29081-5-backlink)]Pravilnikom su preuzete odredbe Uredbe (EZ) br. 882/2004 Europskog parlamenta i Vijeća od 29. travnja 2004. godine o službenim kontrolama koje se provode radi verifikacije postupanja u skladu s odredbama propisa o hrani i hrani za životinje te propisa o zdravlju i dobrobiti životinja

[[6](#footnote-29081-6-backlink)](\*) Hrana i hrana za životinje i zemlja podrijetla/Food, feed and country of origin

Pravilnik, NN 86/2011-1818